**Ligji Nr. 03/L-073**

**PËR ZGJEDHJET E PËRGJITHSHME NË REPUBLIKËN E KOSOVËS**

**KREU VIII**

**MEDIAT GJATË FUSHATËS SË ZGJEDHJEVE**

**Neni 47**

**Dispozitat e Përgjithshme**

47.1 Kodi i Sjelljes për Mediat Transmetuese dhe Kodi i Sjelljes (KS) për Mediat e Shkruara,

siç janë nxjerrë nga Komisioni i Pavarur për Media, zbatohet ndaj të gjitha aspekteve të prezantimit të fushatës dhe transmetimit të reklamave. Ky Kod i Sjelljes zbatohet për të gjithë

gazetarët, redaktorët, udhëheqësit e transmetimit dhe botuesit.

47.2 Të gjitha mediat transmetuese publike emetojnë pa pagesë material për edukimin e votuesve, ashtu siç kërkohet dhe u sigurohet nga KQZ-ja.

47.3 Gazetarët, redaktorët, udhëheqësit e transmetimeve, botuesit dhe pronarët e mediave që

kandidohen në zgjedhje për një post publik, nuk kontribuojnë ose përndryshe ndikojnë në përmbajtjen e mediave të tyre përkatëse.

47.4 Të gjitha mediat pranojnë reklamimin me pagesë në gjuhën(t) në të cilën ato normalisht

transmetojnë ose publikojnë.

47.5 Publikimi ose përfshirja në transmetim të hulumtimeve të opinionit dhe të anketave gjatë

periudhës së fushatës dhe që kanë të bëjnë me zgjedhjet përcillet me numrin e gjithëmbarshëm të respondentëve, emrin e kompanisë realizuese, emrin e partisë përgjegjëse për atë hulumtim, dhe margjinën e gabimit.

**Neni 48**

**Qasja e Drejtë dhe e Paanshme nga Mediat gjatë Fushatës së Zgjedhjeve**

Të gjitha mediat sigurojnë se të gjitha subjektet politike të certifikuara përfaqësohen në mënyrë të drejtë dhe të paanshme në emisionet gjatë fushatës së zgjedhjeve, dhe të gjitha mediat transmetuese u sigurojnë të gjitha subjekteve politike të certifikuara qasje të drejtë dhe të paanshme në programet me diskutime politike dhe debate.

**Neni 49**

**Rregullat e Përgjithshme për Reklamim Politik në Radio dhe Televizion**

49.1 Pikat reklamuese politike nuk janë më të gjata se dy (2) minuta (120 sekonda).

49.2 Nga transmetuesit të cilët vendosin të emetojnë reklamim politik me pagesë kërkohet që gjatë periudhës së fushatës t’i ofrojnë një sasi minimale minutash të kohës për emetim pa pagesë secilit subjekt politik të certifikuar:

a) 20 minuta për transmetues televiziv privat që transmetojnë në tërë Kosovën;

b) 40 minuta për Transmetuesin Televiziv të Shërbimit Publik;

c) 15 minuta për secilin radio stacion privat që transmeton në tërë Kosovën;

d) 30 minuta për secilin nga kanalet e dy radiove publike;

e) 15 minuta për të gjitha stacionet tjera televizive;

f) 10 minuta për të gjitha radio stacionet tjera.

49.3 Kjo kohë e emetimit pa pagesë mund të sigurohet sipas vlerësimit të transmetuesve individual, në formë të pjesëmarrjes në debate, programe diskutimi, intervista jashtë programeve të rregullta informative të parapara, ose si pika reklamuese politike pa pagesë.

49.4 Përfshirja në programet e rregullta informative të parapara nuk llogaritet si kohë emetimi pa pagesë.

49.5 Në kuadër të programeve informative nuk emetohet asnjë pikë reklamuese politik. Për qëllim të këtij neni, programet informative përkufizohen si programe që përfshijnë komponentët e sportit dhe të motit në transmetimet e lajmeve.

49.6 Transmetuesit përkujdesen që çdo pikë reklamuese politike të identifikohet qartë si e tillë dhe të tregojë qartë organizatën ose individin përgjegjës për të.

49.7 Nga transmetuesit kërkohet të mbajnë ditarë të veçantë ditorë, të siguruar nga KPM-ja, për qasjet e siguruara pa pagesë dhe kohët për reklamim që i janë shitur çdo subjekti politik të certifikuar. Këta ditarë përgatiten dhe i dorëzohen KPM-së për çdo javë në përputhje me udhëzimet e dhëna. Pasi të merren, ditarët janë të hapur për t’u shikuar nga publiku.

49.8 Transmetuesit të cilët zgjedhin të transmetojnë reklama të paguara politike ofrojnë, një

javë para fillimit të periudhës së fushatës, një orar me shkrim të kohëve të paanshme dhe të

drejta të emetimit pa pagesë për pikat reklamuese politike për të gjitha subjektet politike të certifikuara.

49.9 Transmetuesit nuk ndëshkohen nëse një subjekt politik i certifikuar nuk e shfrytëzon kohën e ofruar në mënyrë të drejtë dhe të paanshme.

49.10 Koha e gjithëmbarshme e pikave reklamuese politike të emetuara pa pagesë në një transmetues është më së shumti 20 minuta për një subjekt politik të certifikuar.

49.11 Transmetuesit që vendosin të transmetojnë reklamimet politike me pagesë, por që gjatë

rrjedhës së periudhës së fushatës nuk ofrojnë minimumin e kohëve të kërkuara për emetim pa

pagesë për subjektet politike të certifikuara konsiderohet se e kanë shkelur këtë ligj.

49.12 Nga transmetuesit privat të cilët vendosin të mos transmetojnë reklamim politik me pagesë për asnjë subjekt politik të certifikuar, nuk kërkohet të ofrojnë minimumin e kohës së

emetimit pa pagesë, siç specifikohet në paragrafin 2 të këtij neni.

49.13 Transmetuesit privat të cilët vendosin të mos emetojnë reklamime politike me pagesë, por që ofrojnë kohë për emetim pa pagesë për cilindo subjekt politik të certifikuar, duhet që

kohë të ngjashme për emetim pa pagesë t’u sigurojnë të gjitha subjekteve politike të certifikuara.

49.14 Çmimi për një sekondë me të cilin ngarkohen për pika reklamuese politike me pagesë nuk është më i lartë sesa shkalla më e ulët e ngarkuar për atë kohë dhe ditë të javës gjatë gjashtë (6) muajve të fundit.

**Neni 50**

**Reklamimi Politik me Pagesë në Mediat e Shkruara**

50.1 Mediat e shkruara u sigurojnë qasje të drejtë dhe të paanshme të gjitha subjekteve politike të certifikuara që kërkojnë hapësirë reklamuese.

50.2 Një medium i shkruar aplikon çmime të njëjta pa diskriminim ndaj të gjitha subjekteve

politike të certifikuara.

50.3 Çdo reklamim politik me pagesë e tregon organizatën ose individin përgjegjës për të.

50.4 Hapësira për reklamim pa pagesë, e siguruar për subjektin politik të certifikuar, identifikohet qartë si e tillë. Hapësira e ngjashme pa pagesë u sigurohet menjëherë të gjitha subjekteve politike të tjera të certifikuara që e kërkojnë këtë.

50.5 Mediat e shkruara i ngarkojnë subjektet politike të certifikuara me norma të reklamimit që nuk janë më të larta se normat më të ulëta të reklamimit të publikuara zyrtarisht dhe të ofruara për të gjithë reklamuesit e tjerë për hapësirë dhe numër të ngjashëm të rreshtave në faqe, e që janë në përdorim tridhjetë (30) ditë para periudhës së fushatës.

**Neni 51**

**Rregullimi i Regjimit dhe Procedurat e Ankimit**

51.1 Të gjitha ankesat përkitazi me shkeljen e këtij Kapitulli nga subjektet politike i përcillen Komisioni Zgjedhor për Ankesa dhe Parashtresa (KZAP), ndërsa shkeljet nga mediat i referohen Komisionit të Pavarur për Media (KPM) në pajtim me dispozitat e Ligjit për Komisionin e Pavarur të Mediave.

51.2 Të gjitha ankesat të cilat pretendojnë shkeljen e këtij Kapitulli përcillen nga KZAP-i për shqyrtim dhe vendosje nga KPM-ja.

51.3 Cenimi i detyrave dhe përgjegjësive të mediave, siç është shpallur në këtë Kapitull, mund të përfundojë me sanksione nga KPM-ja.

51.4 KZAP-i e ka autoritetin t’u shqiptojë sanksione subjekteve politike të certifikuara lidhur me shkeljen e këtij Kapitulli në pajtim me dispozitat e Kapitullit XX. Shkeljet tjera të këtij neni i referohen KZAP-it.

**Neni 52**

**Ndalimi i Përfshirjes në Media**

52.1 Asnjë person ose medium nuk transmeton ose publikon çfarëdo materiali që i takon aktivitetit të fushatës gjatë periudhës që fillon njëzetekatër (24) orë para hapjes së vendvotimeve deri në mbylljen zyrtare të vendvotimeve.

52.2 Në Kosovë nuk bëhet asnjë publikim ose transmetim i rezultateve të hulumtimit të opinionit publik që ka të bëjë me fushatën e zgjedhjeve, duke përshirë daljen në votime, gjatë

periudhës që fillon 24 orë para mbylljes zyrtare të vendvotimeve dhe deri në përmbylljen e procesit zgjedhor.

**Neni 53**

**Mirëmbajta e Ditarit të Mbulimit të Mediave**

Komisioni i Pavarur për Media siguron se mediat mirëmbajnë një ditar për të regjistruar kohën e emetimit, dhe ekspozimeve tjera të mediave, për reklamim me pagesë dhe pa pagesë, të aktiviteteve të fushatës për secilën parti. Ditari i vlerëson të gjithë treguesit relevant të ekspozimeve, ndaras për secilin subjekt politik, sipas mënyrës së përcaktuar me rregullat e KPM-së.